Vašáková, Lívia, podpredsedníčka vlády SR pre Plán obnovy a odolnosti a využívanie eurofondov (2023-06-15):
Ďakujem. Vážený pán predsedajúci, vážení páni poslanci, na rokovanie Národnej rady Slovenskej republiky predkladám návrh vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov. Zákon novelizuje viacero právnych predpisov súvisiacich predovšetkým s uzatváraním skládok odpadu. V prvom rade ide o zavedenie opatrení, ktoré majú zabezpečiť uzatvorenie nevyhovujúcich skládok odpadov, v súvislosti s ktorými bolo vo vzťahu k nedostatočnej transpozícii smernice Rady 1999/31/ES o skládkach odpadov uplatnené formálne oznámenie voči Slovenskej republike a začaté konanie. Európska komisia dňa 8. júna 2023 predložila Súdnemu dvoru EÚ žalobu v tejto veci, a preto je nevyhnutné prijať navrhovanú úpravu, ktorá má zabezpečiť uzatváranie nevyhovujúcich skládok odpadov, ako aj predchádzanie situáciám, kedy štát bude musieť zabezpečovať ukončenie činnosti jednotlivých prevádzok. Okrem ustanovení, ktoré upravujú samotný mechanizmus uzatvárania skládok odpadov, sú predmetom vládneho návrhu zákona aj opatrenia súvisiace s uzatváraním skládok odpadov napríklad vo vzťahu ku kontrole a sankciám, preventívne opatrenia, aby nedochádzalo k obdobnej situácii nesplnenia požiadaviek, ktoré boli vytknuté v žalobe, ale aj opatrenie vychádzajúce z upozornení zo strany Európskej komisie a konaní vedeným voči Slovenskej republike, ktoré majú predchádzať podaniu ďalšej žaloby voči Slovenskej republike, ako napríklad zosúladenie s rámcovou smernicou o odpade, postupné zavedenie množstevného zberu ako opatrenia vo vzťahu k záväzku Slovenskej republiky znížiť skládkovanie na 10 %. Skrátené legislatívne konanie sa navrhuje z dôvodu, že Európska komisia už podala európskemu Súdnemu dvoru žalobu za to, že údajne nerekultivovalo a neuzavrelo niekoľko skládok, ktoré podľa Európskej komisie nie sú v súlade s požiadavkami smernice. Ide o mimoriadnu okolnosť, ktorá vyžaduje prijatie okamžitých opatrení súvisiacich so zabezpečením uzatvárania nevyhovujúcich skládok odpadov a to vrátane legislatívnych opatrení. Navrhuje sa preto skrátené legislatívne konanie z dôvodu rizika značných hospodárskych škôd predovšetkým v nadväznosti na konanie o porušení zmlúv v štádiu avizovanej žaloby, ktorú podá Európska komisia na Súdny dvor Európskej únie. Ak Európska komisia posúdi, že Slovenská republika neprijme po vynesení rozsudku zodpovedajúce opatrenie dostatočne rýchlo, môže podať druhú žalobu na Súdny dvor EÚ, a to je žaloba o uložení sankcií. Tam Slovenskej republike hrozí paušálna pokuta, ktorú bude musieť zaplatiť hneď a naraz, a denné penále, ktoré sa bude aplikovať odo dňa vynesenia druhého rozsudku až do momentu úplného odstránenia vytýkaných nedostatkov, čo znamená, až kým nebudú uzatvorené všetky určené nevyhovujúce skládky odpadov. Dovolím si upozorniť, že vzhľadom k tomu, že Slovensko už prehralo súdne spory ohľadom skládky v Považskom Chlmci v roku 2015 a 2018, kde sa celková suma vyšplhala na 1,8 milióna euro, táto suma bola relatívne nízka kvôli tomu, že išlo o prvé porušenie a problém bol odstránený v priebehu pol roka a išlo o jednu skládku. Vo vzťahu k tejto uvedenej žalobe však budú prípadné sankcie mnohonásobne vyššie a pohybovať sa budú v desiatkach miliónov euro. Pochopiteľne sa aj tak nevyhneme povinnosti uzatvoriť nevyhovujúce skládky odpadov, ktoré sú uvedené v žalobe. Vážený pán predsedajúci, vážení páni poslanci, verím, že predložený návrh na skrátené legislatívne konanie podporíte.